Det var ikke mange centimeter, der udgjorde forskellen mellem liv eller død for en 50-årig mand fra Nørresundby torsdag formiddag. Lufttrykket fra en lastbil slyngede tilsyneladende manden omkuld, da han stod for tæt på kørebanen. - En lastbil, der kører 80 km/t skaber altså noget af et lufttryk, forklarer vagthavende ved Nordjyllands Politi i Aalborg Karsten Christensen Han vurderer at manden har stået en halv til en hel meter fra lastbilen, da den kører forbi. I første omgang så det ud til, at manden blev ramt af lastbilen. Han slap dog utrolig heldigt med et par skrammer og en ordentlig forskrækkelse. Efter en tur omkring skadestuen kunne han selv køre hjem i sin bil. Hele episoden opstod da en lastbil tabte noget gods, der ramte en personbil. De to køretøjer kørte ind til siden for at besigtige skaderne, og den 50-årige mand kom for tæt på kørebanen.

Opsummering:
En 50-årig mand slap med få skrammer efter han blev væltet omkuld af en lastbil på motorvejen.